Helge Adam Møller (KF), 2009-05-19:
I begyndelsen af sin tale brugte udenrigsministeren udtrykket, at forslaget her fra Enhedslisten ifølge udenrigsministeren og regeringen ikke var seriøst, og det er jeg enig i.
Jeg vil måske endda sige det endnu stærkere.
Jeg synes, at Enhedslisten svigter.
Jeg synes, at Enhedslisten svigter FN, jeg synes, at Enhedslisten svigter den afghanske regering, den afghanske befolkning, de afghanske familier og de afghanske piger - og jeg venter gerne, indtil ordføreren for forslagsstillerne har tid til at følge med i debatten.
Hvorfor siger jeg nu, at man svigter disse fem grupper?
Lad mig starte med FN.
Vi er i Afghanistan sammen med 40 andre lande, fordi et fuldstændig enigt Sikkerhedsråd i FN - kinesere, russere, amerikanere, franskmænd og de øvrige 11 nationer - ikke alene har spurgt, men har appelleret til alle verdens 198 lande, herunder også Danmark, om, at man gør to ting: De har appelleret til, at man sender økonomisk hjælp, og at man sender militær hjælp.
Det er FN, der i enighed har gjort det.
Derefter svigter vi den afghanske regering.
Man kan være enig eller uenig med den afghanske regering, men den blev valgt ved det første frie valg for 4 år siden af et stort flertal i den afghanske befolkning, og der var ca. 65 pct. af afghanerne, der deltog i det første frie valg.
De har valgt den regering.
Den regering har bedt Danmark og de øvrige lande om at deltage - også militært.
Så svigter vi befolkningen, for det er som sagt befolkningen, der vælger regeringen.
Hvad så med pigerne, som jeg nævnte?
Ja, for 7½ år siden, før den 11. september, var der ikke en eneste afghansk pige, der gik i skole, på trods af at halvdelen af befolkningen på 25 millioner er piger og kvinder.
Det var nemlig forbudt ved lov at gå i skole.
I dag er der næsten 2½ million afghanske piger, der går i skole hver dag, bl.a. støttet af danske soldater og soldater fra 39 andre lande.
Mange af de redskaber, de bruger i skolerne, i form af skolebøger og almindelige gammeldags tavler med hvidt kridt er skænket af danske skatteborgere og skatteborgere fra andre lande.
Så svigter vi familierne, for - igen - for 7½ år siden var der 15 pct. af den afghanske befolkning, som havde adgang til den mest basale og primitive sundhedstjeneste.
I dag har tallet passeret 80 pct.
Altså seks gange så mange afghanere har nu mulighed for at få en efter danske forhold meget primitiv, men trods alt langt, langt bedre behandling af en sygeplejerske eller en læge, end de havde før.
Det er derfor, vi er der.
Vores holdning er krystalklar: Vi skal blive der, så længe vi gør en forskel, så længe den afghanske befolkning beder os om det, og så længe FN beder os om det.
Så lad mig sige, med hensyn til at Enhedslisten foreslår, at man erstatter al den militære hjælp med økonomisk hjælp: Vi skal gå på to ben, det her er jo ikke et spørgsmål om, hvorvidt vi skal støtte militært eller civilt og økonomisk.
Vi skal gøre begge dele, det gør vi også, og det er der også mange andre lande der gør.
Det er også det, Amerika gør.
Vi støtter med soldater for at skabe forudsætningen for, at vi kan komme ind måned for måned med mere civil hjælp, bygge flere brønde, få flere skoler, få gang i det juridiske system osv.
Hvad hvis man trak soldaterne ud i dag?
Ja, de kunne måske klare sig, hvis det var Danmark, der trak sine 800 ud, men hvis alle lande skulle trække alle soldater ud - det er jo det, der ligger i Enhedslistens forslag - gik der 2, måske 4 måneder, og så var det Taleban, der herskede igen.
Så blev der ikke spillet fodbold på Kabul stadion, så blev der henrettet mennesker ved halshugning eller ved hængning, som det også var situationen for 7½ år siden.
Derfor siger vi nej til det her forslag.